Document ID: 32007L0027

A BIZOTTSÁG 2007/27/EK IRÁNYELVE
(2007. május 15.)
a 86/362/EGK, a 86/363/EGK és a 90/642/EGK tanácsi irányelv egyes mellékleteinek az etoxazol, az indoxakarb, a mezoszulfuron, az 1-metilciklopropén, az MCPA és MCPB, a tolilfluanid és a tritikonazol legnagyobb megengedett szermaradék-koncentrációja (MRL) tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélékben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/362/EGK tanácsi irányelvre (1) és különösen annak 10. cikkére,
tekintettel az állati eredetű élelmiszerekben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/363/EGK tanácsi irányelvre (2) és különösen annak 10. cikkére,
tekintettel az egyes növényi eredetű termékekben - többek között a gyümölcsökben és zöldségekben -, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre (3) és különösen annak 7. cikkére,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (4) és különösen annak 4. cikke (1) bekezdésének f) albekezdésére,
mivel:
(1)
A következő meglévő hatóanyagokat a Bizottság felvette a 91/414/EGK irányelv I. mellékletébe: az MCPA-t és az MCPB-t a 2005/57/EK bizottsági irányelvvel (5), a tolilfluanidot a 2006/6/EK bizottsági irányelvvel (6), a tritikonazolt pedig a 2006/39/EK bizottsági irányelvvel (7).
(2)
A következő új hatóanyagokat a Bizottság felvette a 91/414/EGK irányelv I. mellékletébe: az etoxazolt a 2005/34/EK bizottsági irányelvvel (8), a mezoszulfuront a 2003/119/EK bizottsági irányelvvel (9), az indoxakarbot a 2006/10/EK bizottsági irányelvvel (10), az 1-metilciklopropént pedig a 2006/19/EK bizottsági irányelvvel (11).
(3)
A 91/414/EGK irányelv I. mellékletébe való felvétel a hatóanyagok tervezett felhasználására vonatkozó, benyújtott információk értékelésén alapult. Egyes tagállamok már benyújtottak erre a felhasználásra vonatkozó információkat az említett irányelv 4. cikke (1) bekezdésének f) pontjának megfelelően. A rendelkezésre álló információkat megvizsgálták, és azok elégségesnek bizonyultak ahhoz, hogy adott esetben legnagyobb megengedett szermaradék-koncentrációt (MRL) lehessen megállapítani.
(4)
Ha nincs megállapítva közösségi MRL, illetve ideiglenes MRL, akkor a tagállamoknak kell a 91/414/EGK irányelv 4. cikke (1) bekezdése f) pontjának megfelelően nemzeti ideiglenes MRL-t megállapítaniuk az ezeket a hatóanyagokat tartalmazó növényvédő szerek esetleges engedélyezése előtt.
(5)
A közösségi legnagyobb megengedett szermaradék-koncentrációk és a Codex Alimentarius által javasolt koncentrációk megállapítása és értékelése hasonló eljárás alapján történik. A tolilfluanidra a Codexben számos MRL-t ad meg és ezeket a Bizottság figyelembe vette. A Codexben szereplő MRL-eken alapuló legnagyobb megengedett szermaradék-koncentrációkat a Bizottság értékelte a fogyasztókat érintő kockázatok szempontjából. A Bizottság a számára rendelkezésre álló tanulmányokon alapuló toxikológiai végpontokat alapul véve nem állapított meg elfogadhatatlan kockázatot.
(6)
A Bizottságnak az érintett hatóanyagoknak a 91/414/EGK irányelv I. mellékletébe történő felvételével kapcsolatban készült vizsgálati jelentései ezen anyagokra vonatkozóan meghatározták az elfogadható napi bevitelt (ADI) és szükség esetén az akut referenciadózist (ARfD). A közösségi eljárásokkal összhangban a Bizottság kiértékelte, hogy a fogyasztók milyen mértékben vannak kitéve káros hatásoknak az érintett hatóanyaggal kezelt élelmiszerek miatt. Figyelembe vette az Egészségügyi Világszervezet által közzétett iránymutatásokat (12) és a Növényügyi Tudományos Bizottságnak az alkalmazott módszertanra vonatkozó véleményét (13) is. Megállapította, hogy a javasolt legnagyobb megengedett szermaradék-koncentrációk nem vezetnek az elfogadható napi bevitel és az akut referenciadózis túllépéséhez.
(7)
Annak érdekében, hogy a fogyasztó megfelelő védelemben részesüljön a növényvédő szerek engedély nélküli felhasználásából származó szermaradékok hatása ellen, az ideiglenes legnagyobb megengedett szermaradék-koncentrációkat a kérdéses termék/peszticid kombinációkra az analitikailag kimutatható legkisebb értékben kell megállapítani.
(8)
Ezen ideiglenes legnagyobb megengedett szermaradék-koncentrációk közösségi szintű megállapítása nem akadályozza a tagállamokat abban, hogy a 91/414/EGK irányelv 4. cikke (1) bekezdésének f) pontja, valamint VI. melléklete alapján az érintett hatóanyagokra vonatkozóan ideiglenes legnagyobb megengedett szermaradék-koncentrációt állapítsanak meg. Az érintett hatóanyag további használatának engedélyezésére egy négyéves időszak elegendőnek tekinthető. Az ideiglenes legnagyobb megengedett szermaradék-koncentráció ezt követően véglegessé válik.
(9)
A 86/362/EGK, a 86/363/EGK és a 90/642/EGK irányelv mellékleteiben rögzített legnagyobb megengedett szermaradék-koncentrációkat ezért ezen anyagok betiltásának megfelelő felügyelete és ellenőrzése, illetve a fogyasztók védelme érdekében módosítani kell.
(10)
A 86/362/EGK, a 86/363/EGK és a 90/642/EGK irányelvet ezért a fentieknek megfelelően módosítani kell.
(11)
Az ezen irányelvben előírt intézkedések összhangban vannak az Élelmiszerlánc és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 86/362/EGK irányelv ezen irányelv I. mellékletének megfelelően módosul.
2. cikk
A 86/363/EGK irányelv ezen irányelv II. mellékletének megfelelően módosul.
3. cikk
A 90/642/EGK irányelv ezen irányelv III. mellékletének megfelelően módosul.
4. cikk
(1) A tagállamok legkésőbb 2007. november 16-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Haladéktalanul megküldik a Bizottságnak e rendelkezések szövegét, valamint a rendelkezések és az irányelv közötti viszonyt megadó megfelelési táblázatot.
Ezeket a rendelkezéseket 2007. november 17-től alkalmazzák.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok tájékoztatják a Bizottságot nemzeti joguk azon főbb rendelkezéseiről, amelyeket az ezen irányelv által szabályozott területen fogadnak el.
5. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
6. cikk
Ennek az irányelvnek a tagállamok a címzettjei.
Kelt Brüsszelben, 2007. május 15-én.

Labels: 17
20
0
3
6